Karsten Hønge (SF), 2008-05-27:
Det er en udmærket debat, Dansk Folkeparti ønsker at sætte i gang.
Der er brug for både dygtige og veluddannede lønarbejdere på arbejdsmarkedet, og der er også brug for, at vi skaber nogle gode betingelser for, at mennesker kan starte deres egen virksomhed.
Der er mange selvstændige, mindre virksomheder, der bidrager til samfundet med en stor arbejdsindsats.
De arbejder ofte mange timer om dagen til en betaling, der især i de første år ikke står mål med deres arbejdsindsats.
De mange mindre virksomheder er også med til at gøre samfundet fleksibelt, ved at de er parate til at levere både varer og ydelser til de mange og de skiftende behov, som forbrugerne har.
Der er hele tiden brug for at tænke nyt både i forhold til produktionsformer og udviklingen af nye produkter.
De selvstændigt erhvervsdrivende bidrager på flere planer til, at Danmark både er konkurrencedygtig, omstillingsparat og serviceorienteret.
Derfor får de heldigvis også stor opmærksomhed.
Vi ser, at erhvervsskolerne opretter iværksætterkurser og efteruddannelse i planlægning og ledelse.
Selv fagforbund ser vi faktisk oprette kurser i, hvordan deres medlemmer kan starte egen forretning, og fagforbundene har i dag i stor udstrækning selvstændige som medlemmer af deres a-kasser, og som en service over for de her medlemmer afholder nogle fagforbund endda også kurser i, hvordan de kan udvide forretningen og få ansatte.
Iværksætteri får altså over en bred front fuldt berettiget opmærksomhed.
Der er også den slags initiativer, der bliver til en ny produktion, som tages af ansatte internt i virksomhederne.
Netop det, at samfundet stiller så gode betingelser til rådighed for de mennesker, der ønsker at starte en virksomhed, betyder også, at vi skal stille krav til virksomhederne.
SF mener, at det kan være en god idé at se nærmere på, hvordan vi sikrer, at de virksomheder, der påtænker at ansætte medarbejdere, får den fornødne viden om, hvordan den side af forretningen skal gribes an.
Det kunne måske være en idé at udvikle en slags kørekort, som skal erhverves, før man får lov til at ansætte folk.
Det drejer sig bl.a. om kendskab til udbetaling af løn, feriepenge, moms og skat.
Vil man have ansatte, må man altså også vænne sig til, at man skal påtage sig hele ansvaret.
Jeg synes, at vi lidt for ofte ser virksomheder blive startet noget hovedkulds.
Bagefter står lønmodtagerne og skattevæsenet med regningen, fordi der var rod i den daglige drift.
SF ser også gerne nogle favorable tilbud, som efterfølgende bliver fulgt op med krav til virksomhederne, så de kan få hjælp til at få styr på arbejdsmiljøet.
Et helt andet tema, som jeg lige vil kommentere, er, når det så går galt for firmaerne.
Vi er i SF godt tilfredse med, at man i Erhvervsudvalget nu tager initiativ til en debat om, hvordan vi undgår konkursrytteri.
Et firma kan selvfølgelig lukke med gæld, men når vi ser de samme mennesker gang på gang starte nye firmaer for kort efter at lukke igen og efterlade regningen til de ansatte, kunderne og det offentlige, så synes vi, at der må være en grænse.
SF deltager meget gerne i diskussionen om, hvordan der kan starte flere virksomheder, og hvordan vi kan skabe gode betingelser for de virksomheder, der allerede er etableret.
Og jeg vil også sige, at SF ikke er forelsket i en bestemt ejerform.
Vi ser mere Dansk Folkepartis forslag som en del af den almindelige erhvervspolitik, og vi ser ingen grund til, at vi i den anledning skal nedsætte en særlig kommission.